1. ΠΡΟΕΔΡΙΚΟΝ ΔΙΑΤΑΓΜΑ της 7/14 Αυγ. 1930 (ΦΕΚ Α΄283) Περί δοκιμασίας διδακτόρων και πτυχιούχων της νομικής ή εκ των πολιτικών και οικονομικών επιστημών αλλοδαπών πανεπιστημίων. Άρθρ.1.-Διδάκτορες ή πτυχιούχοι της νομικής ή των πολιτικών και οικονομικών επιστημών αλλοδαπών ανεγνωρισμένων ομοταγών πανεπιστημίων κτώνται το δικαίωμα του διορισμού εν δημοσία θέσει, εάν υπέστησαν ευδοκίμως δοκιμασίαν εν μαθήμασιν, οριζομένοις δι’ έκαστον υποψήφιον υπό της νομικής σχολής του εθνικού και Καποδιστριακού Πανεπιστημίου Αθηνών.  Ο υποψήφιος υποχρεούται να προσαγάγη πιστοποιητικόν του εκδώσαντος το πτυχίον Πανεπιστημίου περί των μαθημάτων, εις α εξητάσθη προς λήψιν του πτυχίου. Άρθρ.2.-Η δοκιμασία είναι προφορική και διεξάγεται ενώπιον των καθηγητών των εξεταζομένων μαθημάτων, καλουμένων ειδικώς υπό του κοσμήτορος. Μετά το πέρας της δοκιμασίας οι εξετασταί καθηγηταί αποφαίνονται κατά πλειοψηφίαν, αν ο υποψήφιος υπέστη ευδοκίμως την δοκιμασίαν. Ο αποτυχών δύναται να επαναλάβη την δοκιμασίαν μετά χρόνον οριζόμενον υπό των εξεταστών. Το αποτέλεσμα της δοκιμασίας αναγράφεται εν ιδιαιτέρω βιβλίω και υπογράφεται υπό του κοσμήτορος και των εξεταστών. Άρθρ.3.-Εις τον επιτυχόντα εν τη δοκιμασία χορηγείται ενδεικτικόν, ου ο τύπος έχει ώδε: Ο .... εκ .... ορμώμενος, πτυχιούχος ή διδάκτωρ της νομικής ή των πολιτικών και οικονομικών επιστημών του εν ....... Πανεπιστημίου υπέστη ευδοκίμως την υπό των Πανεπιστημιακών Νόμων οριζομένην δοκιμασίαν προς κτήσιν δικαιώματος διορισμού εν δημοσία θέσει». Άρθρ.4.-Οι προς λήψιν του ανωτέρω ενδεικτικού εξεταζόμενοι υποχρεούνται να καταβάλωσιν εις το ταμείον του Πανεπιστημίου δραχμάς δισχιλίας δι’ εξέταστρα. 